謝韓用可和記夢詩
作者：許景衡
朝代：宋

paragraphs: 嘗聞歐陽子，自許一世豪。
及得梅老蟠桃詩，畏彼松柏臨蓬蒿。
歘然欲以怪自戯，新句遠繼愈與郊。
嗟我後來亦何爲，敬誦遺墨徒嘈嘈。
有時援筆學模寫，矯首但覺嵩衡高。
宣城無人穎尾空，百年風月何寥寥。
那知吏部有孫子，年少力學精風騷。
前日記夢屬我韻，筆墨奔放欲與二子爭秋毫。
秦盆楚筑未覺陋，鏘然入耳驚咸韶。
昔我一官向天台，春風洞府生碧桃。
簡書坐束寸步不能到，落花流水空迢迢。
羡君幽夢得所適，一飽便覺忘葷臊。
要尋蘇后評濟漯，豈學劉阮迷妖嬈。
百年擾擾亦夢耳，更較長短論昏朝。
不如吟詩飲美酒，從他世事如牛毛。